30 év múlva került elő a teknős
Harminc év elteltével került meg egy család elveszett teknőse Brazíliában. Az állat végig házuk egy tárolóhelyiségében tanyázott: egy régi magnó társaságában bukkantak rá, mindkettő egy dobozban volt.
A teknős még 1982-ben tűnt el. A család hosszan keresgélte, de hiába. Végül feladta a kutatást abban a hiszemben, hogy bizonyára nyitva feledték egyszer a bejárati ajtót, a teknős meg elszökött.

Igencsak megdöbbentek, amikor a minap a raktárszobában pakolgatva felfedezték a dobozban. Hogy miként élte túl az állat 30 évnyi koplalást, rejtély. Jeferson Pires Rio de Janeiró-i állatorvos a sajtónak azt mondta, hogy Manuela – ez a nagy túlélő neve – olyan vöröslábú teknősfajtához tartozik, amelynek egyedei akár két-három évig is bírják étel nélkül.

Az állatorvos szerint a teknős feltehetően hangyákon élt, amelyek a tárolóhelyiség fapadlójából másztak elő – adta hírül a The Daily Telegraph című brit lap.
Szórakozás